b'\n_START_ARTICLE_\nDie Linke\n_START_SECTION_\nForbundsdagen\n_START_PARAGRAPH_\nVed Forbundsdagsvalget i 2009 fikk partiet 11,9 prosent av andrestemmene (partistemmene). I tillegg fikk partiet 16 direktemandater (valgt ved f\xc3\xb8rstestemmene) fra fem delstater (Berlin, Brandenburg, Mecklenburg-Vorpommern, Sachsen-Anhalt og Th\xc3\xbcringen) og ble dermed betydelig styrket sammenliknet med Forbundsdagsvalget i 2005. I Sachsen-Anhalt og Brandenburg ble Die Linke det st\xc3\xb8rste partiet, foran SPD og CDU. Partiet har 76 medlemmer av Forbundsdagen og dermed den fjerde st\xc3\xb8rste fraksjon. Gruppen i Forbundsdagen best\xc3\xa5r av 40 kvinner og 36 menn.\n_START_SECTION_\nDelstatsparlamenter\n_START_PARAGRAPH_\nDie Linke er representert i 13 delstatsparlamenter. Partiet kom under sperregrensen p\xc3\xa5 5\xc2\xa0% i Rheinland-Pfalz, Baden-W\xc3\xbcrttemberg og Bayern. Partiet st\xc3\xa5r sterkest i Saarland i vest og i Brandenburg, Sachsen-Anhalt, Sachsen, og Th\xc3\xbcringen i \xc3\xb8st. Partiet fikk i etter valget i Th\xc3\xbcringen 2014 sin f\xc3\xb8rste ministerpresident i en tysk delstat. Det er representert i delstatsregjeringen i Brandenburg, for\xc3\xb8vrig i en koalisjon med SPD._NEWLINE_Partiet har i \xc3\xb8st karakter av \xc3\xa5 v\xc3\xa6re et regionalt folkeparti. Det er der p\xc3\xa5 st\xc3\xb8rrelse med SPD og CSU og sitter i samtlige delstatsforsamlinger. Etter sammensl\xc3\xa5ingen med WASG har partiet f\xc3\xa5tt styrket fotfeste i vest, og har etter de siste delstatsvalgene representasjon i fire delstatsforsamlinger i vest, med en oppslutning p\xc3\xa5 8,4% i Bremen som der beste valgresultatet. P\xc3\xa5 meningsm\xc3\xa5linger ligger de jevnt p\xc3\xa5 en oppslutning p\xc3\xa5 landsplan p\xc3\xa5 over 10%. _NEWLINE_Selv om sosialdemokratene i \xc3\xb8st samarbeider med Die Linke, utelukker sosialdemokratene stort sett samarbeid med Die Linke i vest eller p\xc3\xa5 riksplan.  Partiets inntreden i tysk rikspolitikk har skapt flere nye dilemmaer for de etablerte partiene, men s\xc3\xa6rlig for sosialdemokratene. Oppslutningen ved parlamentsvalget i 2005, skapte en situasjon der sosialdemokratene m\xc3\xa5tte velge mellom \xc3\xa5 samarbeide med Die Linke eller sin tradisjonelle motstander: de konservative kristeligdemokratene, hvorav SPD valgte sistnevnte.\n_START_SECTION_\nSamarbeid med DKP-medlemmer\n_START_PARAGRAPH_\nMedlemmer av Deutsche Kommunistische Partei ble f\xc3\xb8r 2008 valgt p\xc3\xa5 listene til Die Linke til ca. 20 lokale folkevalgte forsamlinger. Christel Wegner ble p\xc3\xa5 denne m\xc3\xa5ten innvalgt til Niedersachsens landdag. Hun ble imidlertid etter \xc3\xa5 ha gitt omstridte uttalelser, utelukket fra partiet 18. februar 2008. Christel Wegner krevde gjenninnf\xc3\xb8ring av Stasi og forsvarte byggingen av Berlinmuren. Siden ble det p\xc3\xa5 Die Linkes landsm\xc3\xb8te i 2008 vedtatt \xc3\xa5 kreve av de oppf\xc3\xb8rte p\xc3\xa5 valglistene at de aksepterte visse grunnsetninger i partiprogrammet.\n_START_SECTION_\nHistorie\n_START_PARAGRAPH_\nPartiet Die Linke oppsto i 2007 ved en sammensl\xc3\xa5ing av Linkspartei.PDS som inntil 1989 het SED og var det statsb\xc3\xa6rende partiet i DDR, og WASG en regjeringskritisk gruppe i SPD. _NEWLINE_Die Linke hadde ved stiftelsen ca. 71 800 medlemmer, hvorav ca. 60 300 kom fra Linkspartei.PDS og 11 500 fra WASG. Gjennomsnittsalderen er fremdeles h\xc3\xb8y, noe som skyldes partiets historiske r\xc3\xb8tter. Ved stiftelsen var 70\xc2\xa0% av medlemmene av Linkspartei.PDS 60 \xc3\xa5r og bare 3,3\xc2\xa0% var under 30 \xc3\xa5r._NEWLINE_Linkspartei.PDS samarbeidet med SPD-utbryterne i WASG allerede ved Forbundsdagsvalget i 2005. Da \xc3\xa5pnet partiet sine lister for WASG, og partiene dannet en felles fraksjon i Forbundsdagen etter valget.\n_START_SECTION_\nForhold til tidligere Stasi-medlemmer\n_START_PARAGRAPH_\nLinkspartei.PDS har tidligere blitt kritisert av kommiss\xc3\xa6ren for Stasi-arkivene, Marianne Birthler, for \xc3\xa5 nominere en rekke politikere med fortid som Stasiangivere. _NEWLINE_Den partin\xc3\xa6re avisen Neues Deutschland, som utgis av partiets tidligere leder Lothar Bisky, er samlokalisert med en organisasjon for tidligere DDR-funksjon\xc3\xa6rer, \xc2\xabGesellschaft zur Rechtlichen und Humanit\xc3\xa4ren Unterst\xc3\xbctzung\xc2\xbb.'